कहा- आतंकी अब बम-बारूद के बगैर ही समाज को खोखला कर रहे, कांग्रेस इनकी समर्थक
Narendra Modi Karnataka Chunav Rally Update. Follow Karnataka Vidhan Sabha Election Latest News, Headlines On Dainik Bhaskar (दैनिक भास्कर) कर्नाटक विधानसभा चुनाव प्रचार के आखिरी राउंड में पीएम नरेंद्र मोदी आज दो जनसभाओं को संबोधित कर रहे हैं। पहली रैली बेलारी में हो रही है वहीं दूसरी रैली शाम को तुमकुरु में होगी।
विधानसभा चुनाव से 4 दिन पहले प्रधानमंत्री नरेंद्र मोदी एक बार फिर कर्नाटक पहुंचे। PM पिछले 5 दिनों में 29-30 अप्रैल और 2-3 मई को 12 से ज्यादा जनसभाएं और रोड शो कर चुके हैं। मोदी ने शुक्रवार को तुमकुरु में 14वीं सभा की। इससे पहले दोपहर में बेल्लारी में एक जनसभा में उन्होंने अपनी स्पीच की शुरुआत एक बार फिर बजरंगबली के जयकारे के साथ की। PM बोले- कांग्रेस को तो मेरे बजरंगबली बोलने से भी आपत्ति है।
प्रधानमंत्री ने केरल स्टोरी फिल्म की भी चर्चा की और कहा- बीते कुछ साल में आतंकवाद का एक और भयानक स्वरूप पैदा हो गया है। आतंकी बम, बंदूक और पिस्तौल के बजाय समाज को भीतर से खोखला कर रहे हैं। केरल स्टोरी कुछ ऐसी ही कहानी पर आधारित है। देश का दुर्भाग्य देखिए कि कांग्रेस इस आतंकी प्रवृत्ति के साथ खड़ी नजर आ रही है।
पढ़ें, प्रधानमंत्री की स्पीच की 5 बड़ी बातें...
1. कांग्रेस का घोषणापत्र तालाबंदी और तुष्टिकरण का बंडल
प्रधानमंत्री ने अपने 47 मिनट की स्पीच की शुरुआत बजरंगबली के जयकारे के साथ की और कहा- कांग्रेस के घोषणापत्र में ढेर सारे झूठे वादे हैं। कांग्रेस का घोषणापत्र तालाबंदी और तुष्टिकरण का बंडल है। कर्नाटक को देश का नबर-1 राज्य बनाने के लिए कानून व्यवस्था सबसे बड़ी जरूरत है। कर्नाटक का आतंकवाद से मुक्त रहना उतना ही जरूरी है। भाजपा हमेशा आतंकवाद के खिलाफ कठोर रही है, लेकिन जब भी आतंकवाद के खिलाफ कार्रवाई होती है कांग्रेस के पेट में दर्द होने लगता है।
2. कांग्रेस समाज को बर्बाद करने वाली आतंकी प्रवृत्ति के साथ
PM ने कहा- बीते कुछ वर्षों में आतंकवाद का एक और भयानक स्वरूप पैदा हो गया है। बम, बंदूक और पिस्तौल की आवाज तो सुनाई देती है, लेकिन समाज को भीतर से खोखला करने की आतंकी साजिश की कोई आवाज नहीं होती। कोर्ट तक ने आतंक के इस स्वरूप पर चिंता जताई है। ऐसी ही आतंकी साजिश पर बनी फिल्म 'द केरल स्टोरी' की इन दिनों काफी चर्चा है।
कहते हैं कि केरल स्टोरी सिर्फ एक राज्य में हुई आतंकवादियों की नीति पर आधारित है। देश का दुर्भाग्य देखिए कि कांग्रेस आज समाज को तहस-नहस करने वाली इस आतंकी प्रवृत्ति के साथ खड़ी नजर आ रही है। ऐसी पार्टी क्या कभी भी कर्नाटक की रक्षा कर सकती है? आतंक के माहौल में यहां के उद्योग, IT इंडस्ट्री, खेती, किसानी और गौरवमयी संस्कृति सब कुछ तबाह हो जाएगी।
3. सूडान में फंसे कर्नाटक के सैकड़ों लोगों को हमने निकाला
PM ने कहा- अभी सूडान में गृहयुद्ध की स्थिति है। हमारे हजारों भारतीय भाई-बहन सूडान में फंस गए थे और उसमें हमारे कर्नाटक के भी सैकड़ों भाई-बहन थे। सूडान की स्थिति ऐसी है कि बड़े-बड़े देशों ने भी अपने नागरिकों को वहां से निकालने से मना कर दिया था। बावजूद इसके हमने अपनी पूरी वायुसेना लगा दी, नौसेना को खड़ा कर दिया।
हमने मां कावेरी के आशीर्वाद से ऑपरेशन कावेरी चलाया और अपने भारतीय भाई-बहनों को वापस लाए। ऐसे मुश्किल समय में कांग्रेस ने देश का साथ नहीं दिया। कांग्रेस ने जान बूझकर सूडान में फंसे भारतीयों को वहां उपद्रवियों के सामने एक्सपोज कर दिया। क्या यही है कांग्रेस की देश के नागरिकों के प्रति संवेदनशीलता?
4. JDS को दिया हर वोट कर्नाटक में निवेश को रोकेगा
कर्नाटक में भाजपा का सीधा मुकाबला जेडीएस और कांग्रेस से है। हालांकि जेडीएस पर टिप्पणी करते हुए पीएम नरेंद्र मोदी ने कहा - JDS का हर कैंडिडेट कांग्रेस का ही कैंडिडेट है। JDS को दिया हर वोट कर्नाटक में निवेश को रोकेगा। जबकि हमारा संकल्प कर्नाटक को नंबर-1 राज्य बनाने का है। कांग्रेस-जेडीएस का ट्रैक रिकॉर्ड है कि उनके शासन में सबसे ज्यादा लूट गांव के हक के पैसे की होती है।
5. कांग्रेस ने आपको अभाव और अपमान के अलावा कुछ नहीं दिया
मोदी ने कहा- कांग्रेस ने कर्नाटक के लोगों को अभाव और अपमान के अलावा कुछ नहीं दिया, लेकिन बीते 9 वर्षों से आपका ये बेटा...जो दिल्ली में बैठा है, इस अभाव को कम करने का निरंतर प्रयास कर रहा है। आजादी के बाद पहली बार एक आदिवासी महिला को राष्ट्रपति पद का उम्मीदवार बनाया तो कांग्रेस ने उनका भी विरोध किया। जो आदिवासी का विरोध करे, आदिवासी महिला का विरोध करे... क्या आप ऐसी कांग्रेस को माफ कर सकते हैं?
कर्नाटक चुनाव में पीएम मोदी से जुड़ी ये खबरें भी पढ़ें...
मोदी ने बजरंगबली के 6 बार जयकारे लगवाए:बोले- पोलिंग बूथ में बटन दबाते ही जय बजरंगबली बोलकर कांग्रेस को सजा देना
प्रधानमंत्री नरेंद्र मोदी ने बुधवार को मूडबिद्री में चुनावी सभा को संबोधित करते हुए 6 बार बजरंगबली के जयकारे लगवाए। उन्होंने कहा- जब पोलिंग बूथ में बटन दबाओ तो जय बजरंगबली बोल कर इन्हें (कांग्रेस को) सजा दे देना। पढ़ें पूरी खबर...
कर्नाटक में मोदी-राहुल की रैली:PM बोले- ये गाली की सेंचुरी लगाने की राह पर, राहुल का जवाब - जो मैं बोलता हूं, वो मैं करता हूं
कर्नाटक विधानसभा चुनाव में पीएम नरेंद्र मोदी ने तीन दिन पहले दुर्गपुर, विजयनगर और सिंधनौर में जनसभा को संबोधित किया था। पीएम ने कांग्रेसी नेताओं द्वारा उनके ऊपर की जा रही अभद्र टिप्पणी को याद करते हुए कहा था- ये लोग गाली की सेंचुरी लगाने की राह पर हैं। पढ़ें पूरी खबर...